Diari Oficial de la Generalitat Valenciana


Sumari del DOGV 5915, del 17-12-2008 (2008/14289)

ORDE de 9 de desembre de 2008, de la Conselleria d'Educació, per la qual es regula la convocatòria d'ajudes per a l'adquisició de llibres de text de l'alumnat d'Educació Secundària Obligatòria i el programa per a la gratuïtat progressiva dels llibres de text de l'alumnat de l'Educació Primària, per mitjà del bonollibre, ambdós escolaritzats en un centre públic o en un centre privat concertat a la Comunitat Valenciana per al curs 2009-2010.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5915

Data del DOGV
:   17-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14499


Data del document
:   09-12-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament obligatori
    * suport econòmic
    * alumne
    * alumnat
    * ensenyament secundari
    * llibre escolar
    * ensenyament primari
    * ensenyament públic
    * ajuda pública

ORDE de 9 de desembre de 2008, de la Conselleria d'Educació, per la qual es regula la convocatòria d'ajudes per a l'adquisició de llibres de text de l'alumnat d'Educació Secundària Obligatòria i el programa per a la gratuïtat progressiva dels llibres de text de l'alumnat de l'Educació Primària, per mitjà del bonollibre, ambdós escolaritzats en un centre públic o en un centre privat concertat a la Comunitat Valenciana per al curs 2009-2010. [2008/14577]
El capítol I del títol preliminar de la Llei Orgànica 2/2006, de 3 de maig, d'Educació (BOE núm. 106 de 4 de maig), establix els principis i fins de l'educació, d'acord amb els valors de la Constitució i inspirat en els principis de qualitat de l'educació per a tot l'alumnat, independentment de les seues condicions i circumstàncies, en l'equitat, que garantisca la igualtat d'oportunitats i en la no-discriminació per raons personals, culturals, econòmiques i socials.
En el capítol II del títol II de la Llei Orgànica mencionada, s'establixen els principis que han de fer efectiva la igualtat en l'exercici del dret a l'educació. Per a això, les administracions públiques desenrotllaran accions de caràcter compensatori en relació amb les persones, grups i àmbits territorials que es troben en situacions desfavorables, per a la qual cosa en proveiran els recursos econòmics i els suports necessaris.
Per a garantir la igualtat de totes les persones en l'exercici del dret a l'educació, amb independència del seu lloc de residència, l'administració pública preveu un sistema de beques i d'ajudes a l'estudi a càrrec dels pressupostos generals de l'Estat, la regulació del qual, amb caràcter bàsic, durà a terme el Govern.
La Generalitat de la Comunitat Valenciana, amb independència de les beques i ajudes a l'estudi convocades pel Ministeri d'Educació i Ciència, des de fa anys, ha concedit ajudes per a l'adquisició de llibres de text de l'alumnat de l'ensenyança bàsica a càrrec dels seus propis pressupostos, amb l'objectiu final d'arribar a la gratuïtat dels llibres en el nivell educatiu de caràcter obligatori, per a fer real l'obligació constitucional d'una ensenyança bàsica obligatòria i gratuïta.
La Generalitat va iniciar en el curs 2007-2008 un nou sistema de finançament dels llibres de text de l'ensenyança bàsica, perquè de forma gradual s'implante la gratuïtat dels llibres a tot l'alumnat d'ensenyança bàsica de la Comunitat Valenciana. En el curs 2009-2010, el programa de gratuïtat s'estén a tota l'Educació Primària.
El programa de gratuïtat de llibres de text, fins a la seua total implantació en tots els nivells de l'ensenyança bàsica, coexistirà junt amb la convocatòria d'ajudes de llibres ja existent per a l'alumnat que curse estudis d'Educació Secundària Obligatòria durant el curs 2009-2010.
Els dos sistemes de finançament s'abonaran a càrrec de la línia de subvenció T0067000, del capítol IV, programa 422.20, denominada «Gratuïtat de llibres de text», del Projecte de Llei de Pressupostos de la Generalitat per a l'exercici 2009.
Per este motiu s'ha considerat convenient regular en esta mateixa orde el procediment que s'ha de seguir en els dos sistemes de finançament dels llibres de text de l'alumnat d'ensenyança bàsica del curs 2009-2010. En l'annex I es regula la convocatòria d'ajudes per a l'adquisició de llibres de text de l'alumnat d'Educació Secundària Obligatòria, i en l'annex II es regula el programa de gratuïtat de llibres de text per a l'alumnat d'Educació Primària, procediment per a la sol·licitud i expedició del bonollibre.
La present orde s'até a allò que s'ha preceptuat en la Llei 38/2003, General de Subvencions, de 17 de novembre (BOE núm. 276, de 18 de novembre); el Reial Decret 887/2006, de 21 de juliol, pel qual s'aprova el seu reglament (BOE núm. 176, de 25 de juliol); i d'acord així mateix amb el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana (DOGV núm. 1588, de 17 de juliol).
Les ajudes es concediran als alumnes en règim de concurrència competitiva, de conformitat amb l'article 22, punt 1, de la Llei 38/2003, de 17 de novembre, General de Subvencions (BOE núm. 276, de 18 de novembre).
El programa de gratuïtat de llibres de text amb la concessió del bonollibre per a l'adquisició dels llibres de text, es concedirà de manera directa als alumnes, per raons d'interés social, d'acord amb l'article 22, punt 2, apartat c) de la Llei General de Subvencions ja esmentada, cal tindre en compte que no és possible determinar amb anterioritat el nombre de beneficiaris del bonollibre.
En virtut de les atribucions que em conferix l'article 28 de la Llei 5/1983, de 30 de desembre, del Consell, vista la proposta de la Direcció General d'Ordenació i Centres Docents,
ORDENE
Primer. Objecte
L'objecte de la present orde és desenrotllar el programa de gratuïtat de llibres de text per a l'alumnat d'ensenyança bàsica escolaritzat en els centres públics o en els centres privats concertats de la Comunitat Valenciana en el curs 2009-2010, per mitjà d'una convocatòria d'ajudes de llibres de text per a l'alumnat d'Educació Secundària Obligatòria, regulada en l'annex I i, a través de la concessió del bonollibre, a l'alumnat d'Educació Primària, regulat en l'annex II.
Segon. Crèdit disponible
El crèdit destinat al finançament del programa de gratuïtat de llibres de text per a l'alumnat de l'ensenyança bàsica serà de 78.274.215 euros, amb càrrec a la línia de subvenció T0067000, del capítol IV, programa 422.20, denominada «Gratuïtat llibres de text», del Projecte de Llei de Pressupostos de la Generalitat de l'any 2009. No obstant això, l'import global de la convocatòria quedarà condicionat a l'existència de crèdit adequat i suficient per a atendre-la en la Llei de Pressupostos de la Generalitat per a l'exercici 2009.
El dit crèdit serà incrementat amb l'aportació econòmica del Ministeri d'Educació, Política Social i Esport, una vegada haja sigut firmat el conveni entre l'esmentat departament i la Conselleria d'Educació, per al pròxim curs escolar 2009-2010.
Així mateix, si fóra necessari, la Conselleria d'Economia, Hisenda i Ocupació, podria adoptar les mesures pressupostàries necessàries per a dotar, fins una suma igual a les obligacions el reconeixement de les quals siga preceptiu, de conformitat amb el que preveu l'article 16, apartat i) de la Llei 15/2007, de 27 de desembre de la Generalitat, de Pressupostos per a l'exercici 2008, que inclou les ajudes destinades a la gratuïtat dels llibres de text entre els gastos de reconeixement preceptiu.
DISPOSICIONS ADDICIONALS
Primera
D'acord amb l'Orde de 26 de setembre de 1994 de la Conselleria d'Economia i Hisenda sobre tramitació anticipada d'expedients de gasto, tots els actes dictats en este tipus d'expedients s'entendran condicionats que, al dictar els òrgans competents per a això, la resolució de concessió de la subvenció, subsistisquen les mateixes circumstàncies, de fet i de dret, existents en el moment en què van ser produïts aquells actes.
Segona
Una vegada aprovada la Llei de Pressupostos per a l'any 2009, per orde de la Conselleria d'Educació es farà pública la línia de crèdit i les quanties màximes de les ajudes de llibres de text per a l'Educació Secundària Obligatòria i del bonollibre per a l'Educació Primària.
Tercera
La present convocatòria, de conformitat amb l'article 3.4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser-li aplicable l'article 87, apartat 1 del Tractat CE, en la mesura que no afecta els intercanvis comercials entre els estats membres.
DISPOSICIONS FINALS
Primera
Es delega en la Direcció General d'Ordenació i Centres Docents la facultat de concedir les ajudes per a l'adquisició de llibres de text i se l'autoritza perquè dicte les resolucions necessàries per al desplegament i l'execució de la present orde, tant pel que fa a les ajudes de llibres, com en el bonollibre. Així mateix, es delega en la Direcció General d'Ordenació i Centres Docents la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies, quan es considere aconsellable per al desplegament i l'execució d'esta orde, de conformitat amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre).
Segona
Esta orde produirà efectes a partir de l'endemà de ser publicada en el Diari Oficial de la Comunitat Valenciana.
Respecte als sol·licitants que participen en la fase B de la convocatòria de les ajudes de llibres de text i als sol·licitants del bonollibre, produirà efectes a partir del primer dia del període de matrícula per al curs 2009-2010, segons el que s'establisca en el calendari escolar.
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'haurà d'interposar davant del conseller d'Educació en el termini d'un mes, a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de la seua publicació en el DOCV, o a partir de l'endemà del dia en què es notifique la resolució expressa del recurs de reposició o en què este s'haja d'entendre presumptament desestimat.
València, 9 de desembre de 2009
El conseller d'Educació,
ALEJANDRO FONT DE MORA TURÓN
ANNEX I
Convocatòria d'ajudes per a l'adquisició de llibres de text per a l'alumnat que curse Educació Secundària Obligatòria en centres públics i privats concertats de la Comunitat Valenciana en el curs 2009-2010.
Primer. Requisits d'estudis
Podran sol·licitar ajudes per a l'adquisició de llibres de text els pares o tutors legals dels alumnes que realitzen els estudis d'Educació Secundària Obligatòria en centres públics i privats concertats de la Comunitat Valenciana durant el curs 2009-2010.
Queden exclosos de participar en la present convocatòria:
- Els alumnes matriculats en Educació Primària en el curs 2009-2010, que seran beneficiaris del bonollibre, regulat en l'annex II d'esta orde.
- Els alumnes que realitzen els seus estudis en centres d'acció educativa singular (CAES), que participen d'acord amb el procediment regulat en l'annex II d'esta orde.
No obstant això, podran sol·licitar les ajudes de llibres els alumnes matriculats en els centres CAES que en el curs 2009-2010 continuen els estudis d'Educació Secundària Obligatòria en un centre públic o concertat que no siga CAES.
- Els alumnes matriculats en centres específics d'Educació Especial o en aules autoritzades d'Educació Especial, les necessitats de material dels quals seran ateses a través del procediment que regula el bonollibre per a estos casos, regulat en l'annex II d'esta orde.
Segon. Requisits socioeconòmics
1. Podran rebre ajuda de llibres de text els alumnes la renda familiar anual dels quals de 2007 no supere els mòduls econòmics següents (en euros):
Famílies d'un membre: 13.622,00
Famílies de dos membres: 23.252,00
Famílies de tres membres: 31.561,00
Famílies de quatre membres: 37.482,00
Famílies de cinc membres: 41.894,00
Famílies de sis membres: 45.225,00
Famílies de set membres: 48.520,00
Famílies de huit membres: 51.800,00
A partir de l'octau membre s'afegiran: 3.273,00
La renda familiar a l'efecte de l'ajuda s'ha d'obtindre per agregació de les rendes de l'exercici 2007 del pare i de la mare. En el cas de família monoparental, es tindrà en compte la renda del pare o de la mare que convisca amb l'alumne. En cas que el pare o la mare s'hagen casat novament, es computaran les rendes del nou cònjuge o persona unida per relació anàloga, que obtinga ingressos de qualsevol naturalesa i que convisca amb l'alumne, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.
2. Per a esta convocatòria, es consideren membres de la unitat familiar:
a) L'alumne, el pare, la mare i els germans menors de 18 anys, també els majors de la dita edat i menors de 26 anys que convisquen en el mateix domicili, sempre que no perceben cap tipus d'ingressos.
b) En cas de separació o divorci dels pares, no es considerarà membre computable el pare o la mare que no visca en el mateix domicili que l'alumne.
c) Les persones viudes, divorciades o separades, en cas que s'hagen casat novament, el nou cònjuge o persona unida per anàloga relació es considerarà, amb caràcter general, membre de la unitat familiar, si conviu amb l'alumne.
3. Per renda familiar, a este efecte de l'obtenció de l'ajuda, es considerarà el següent:
Per a les persones que presenten declaració de l'Impost sobre la Renda de les Persones Físiques, caldrà atindre's a la part general de la base imposable, a la qual s'haurà de sumar la base imposable de l'estalvi (caselles 455 + 465 dels models de declaració de la renda de 2007).
Per a les persones que sense estar obligades a declarar per IRPF, hagen sol·licitat devolució dels ingressos a compte, la renda computable es determinarà seguint el mateix procés que els declarants, sobre la base de dades utilitzada per l'Agència Tributària per a calcular l'import de la devolució.
Per a les persones sense obligació de declarar i que no sol·liciten devolució, la renda computable serà la suma dels ingressos íntegres obtinguts, minorats en una quantia de 4.000 euros, sobre les dades facilitades per l'Agència Tributària.
Una vegada calculada la dita quantia, en cas que un o més d'un membre de la unitat familiar certifique la seua condició de minusvalidesa, es minorarà en 5.000 euros la renda de la unitat familiar.
En el cas que l'alumne forme part d'una família nombrosa, oficialment reconeguda amb títol o carnet de família nombrosa en vigor durant el període de sol·licitud d'estes ajudes o amb justificant d'haver-lo sol·licitat, la renda de la unitat familiar, segons el càlcul anteriorment indicat, es minorarà en 3.000 euros per a famílies nombroses ordinàries i en 5.000 euros per a famílies nombroses especials.
També, si l'alumne és membre d'una família educadora que acull menors en situació d'acolliment familiar simple o permanent, es minoraran 5.000 euros de la renda de la unitat familiar.
De la mateixa manera, en cas que l'alumne forme part d'una família víctima del terrorisme o de violència de gènere, es minoraran 5.000 euros de la renda de la unitat familiar.
En tot cas, el resultat de la diferència entre els ingressos i les minoracions corresponents no podrà ser negatiu.
4. La presentació de la sol·licitud d'ajuda de llibres degudament firmada implicarà que el pare i la mare o el nou cònjuge o la persona unida per anàloga relació, o només un d'ells, en cas d'unitat familiar monoparental, autoritzen la Conselleria d'Educació a obtindre les dades necessàries per a determinar la renda, a l'efecte de la mencionada ajuda, per mitjà de l'Agència Estatal d'Administració Tributària.
5. La no-presentació de la declaració de l'Impost sobre la Renda de les Persones Físiques, per part dels membres de la unitat familiar que es troben obligats, segons la legislació vigent, serà motiu de denegació de l'ajuda.
6. En cas d'haver presentat una declaració de la renda complementària, n'apareixerà exclosa de les llistes provisionals per este motiu. Caldrà que la persona interessada sol·licite a l'AEAT un certificat d'ingressos anual de 2007, on conste la suma de les quanties declarades, i que el presente en el termini de l'esmena de la sol·licitud i l'aportació de la documentació.
Tercer. Criteris d'adjudicació
A. Tindran preferència per a l'adjudicació de les ajudes els alumnes que es troben en alguna de les situacions següents, per l'orde de preferència que s'indica continuació:
1. Formar part d'una família que haja sigut víctima del terrorisme o de violència de gènere.
2. Ser orfe absolut, estar en règim d'acollida familiar o en una residència.
3. Pertànyer a una família en què algun membre es trobe afectat de discapacitat legalment qualificada.
4. Pertànyer a una família en què el pare i la mare es troben en la desocupació o siguen pensionistes.
5. Pertànyer a una família nombrosa.
6. Que l'alumne siga membre d'una família que tinga menors en situació d'acolliment.
7. Pertànyer a una unitat familiar monoparental.
En cas que algun dels alumnes es trobe en més d'una situació preferent se li aplicarà només la situació superior.
Després d'aplicar els criteris de preferència, en el cas que quede crèdit disponible, obtindran ajuda les sol·licituds que no reunisquen cap situació específica i sempre que es troben dins del llindar de renda establit en la convocatòria. Les dites ajudes s'adjudicaran per orde invers de magnitud de la renda del sol·licitant.
B. Si no hi ha prou crèdit per a totes les sol·licituds que complisquen els requisits, les ajudes s'adjudicaran seguint l'orde de preferència següent:
1. Sol·licituds que tinguen el quocient més baix que resulte de la divisió de la renda anual calculada, seguint l'apartat 2 de la present orde, entre el nombre de membres de la unitat familiar.
2. Una vegada aplicat el primer criteri, en cas d'empat, es concedirà l'ajuda a la sol·licitud corresponent a l'alumne que es trobe estudiant un curs superior.
Després d'aplicats els criteris de desempat esmentats i si l'empat continua, es concedirà l'ajuda al sol·licitant que haja nascut abans. Si, encara així, l'empat és irresoluble, es passarà al sorteig de l'ajuda entre les sol·licituds empatades.
La resta de les sol·licituds que no disposen de crèdit suficient tindran la condició de denegades.
Als beneficiaris d'estes ajudes no els resulta d'aplicació el que preveu l'article 13.2 de la Llei General de Subvencions, en tant que sobre l'alumnat d'Educació Secundària Obligatòria no concorren les circumstàncies previstes en el dit article.
Quart. Comissió avaluadora
Es crea una comissió avaluadora, que efectuarà la valoració de les sol·licituds presentades i que estarà formada pels membres següents:
- La cap del Servici de Títols, Beques i Ajudes a l'Estudi, a qui correspondrà la presidència.
- Un lletrat de l'Àrea Jurídica.
- Un representant de les associacions de pares i mares d'alumnes, que forme part de la Mesa de pares i que siga proposat per la dita mesa.
- Un representant de les associacions d'alumnes, que forme part de la Mesa d'alumnes i que siga proposat per la dita mesa.
- Un inspector del Servici Central d'Inspecció Educativa.
- Els caps de la Secció de Centres de les direccions territorials d'Educació.
- El cap de Secció de Beques i Ajudes a l'Estudi, que exercirà les funcions de secretari.
En cas d'absència del president o del secretari, serà substituït per un funcionari del Servici de Títols, Beques i Ajudes a l'Estudi. En cas d'absència d'algun cap de secció de Centres de les direccions territorials d'Educació, podrà ser substituït per la persona que designe el director territorial corresponent.
Quint. Sol·licituds i documentació
Les sol·licituds s'han de formalitzar en els impresos oficials que es facilitaran, gratuïtament, a les persones interessades en les secretaries dels centres escolars respectius, segons el model d'annex I-A. La sol·licitud s'ha de presentar en la secretaria del centre docent on els alumnes es troben matriculats durant el curs 2008-2009, per a la fase A, i on es matriculen en el curs 2009/2010, per a les fases B i C.
En el moment que la persona interessada entregue la sol·licitud, el centre escolar la segellarà i escriurà la data en l'espai reservat.
Els equips directius dels centres receptors de sol·licituds han de comprovar, quan es presente la sol·licitud, que està correctament omplida i firmada pel pare i la mare o nou cònjuge o persona unida per anàloga relació, sempre que convisca amb l'alumne, tenint en compte la documentació presentada.
Excepcionalment i per a alguns alumnes en situació socioeconòmica molt desfavorable, el director del centre podrà presentar la sol·licitud amb les dades de l'alumne. En este cas haurà d'indicar el compte corrent del centre com a destinatari de l'ajuda. Una vegada rebuda l'ajuda, el director del centre entregarà els llibres de text a l'alumne.
1. Documentació que s'ha d'adjuntar amb la sol·licitud.
- Fotocòpies compulsades del NIF/NIE o passaport del pare i de la mare, o del nou cònjuge o persona unida per anàloga relació, que convisquen amb l'alumne.
- Fotocòpia compulsada del document identificatiu del titular del compte bancari:
· NIF/NIE de l'alumne (l'alumne beneficiari ha de constar com a titular o cotitular del compte corrent).
· CIF del centre, si és el cas.
- Document facilitat per l'entitat bancària on conste el codi compte client, que conté els codis que identifiquen el banc, l'oficina, el dígit de control i el número de compte en què haja de ser abonat l'import de l'ajuda.
2. Altra documentació
Així mateix, els sol·licitants presentaran aquella documentació que el centre escolar considere necessària per a acreditar les situacions al·legades en la sol·licitud i de les quals no es dispose constància documental en l'expedient de l'alumne (situacions que s'han de donar en el moment de presentar les sol·licituds), i que és la següent:
a) Nombre de membres de la unitat familiar:
Llibre de família o certificat del Registre Civil.
b) Condició d'orfandat absoluta:
Llibre de família o certificat del Registre Civil.
c) Condició d'acollida, simple o permanent, d'un menor:
Resolució administrativa dels servicis territorials de la Conselleria de Benestar Social o la resolució judicial per la qual es conferix la guarda del menor.
d) Discapacitats físiques, psíquiques o sensorials de l'alumne/a, pares o germans:
Qualificació oficial de discapacitat expedida per la Conselleria de Benestar Social, a través dels centres de diagnòstic de minusvàlids.
e) Situació de desocupació o desocupació laboral del pare i de la mare:
Certificats de la vida laboral del pare i de la mare expedits per la Tresoreria General de la Seguretat Social.
Certificat del Servici Públic d'Ocupació Estatal (INEM), de les prestacions per desocupació percebudes en l'any 2007 o, si és procedent, de no haver-les rebut.
f) Situació de pensionista del pare i de la mare:
Certificat del pare i de la mare expedits per l'Institut Nacional de la Seguretat Social (INSS).
g) Condició de membre de família nombrosa de qualsevol categoria:
Títol o carnet de família nombrosa en vigor durant el període de sol·licitud d'estes ajudes o amb justificant d'haver-lo sol·licitat.
h) Fill/a d'una unitat familiar monoparental:
Llibre de família o qualsevol dels documents següents: certificat del Registre Civil, sentència judicial ferma de separació matrimonial, interlocutòria de mesures provisional o certificat de convivència de l'ajuntament.
i) Condició de membre d'una família víctima de violència terrorista:
Resolució judicial.
j) Condició de membre d'una família víctima de violència de gènere:
Resolució judicial.
Orde de protecció a favor de la víctima o informe del Ministeri Fiscal que indique l'existència d'indicis, en cas de la violència de gènere.
El centre haurà de guardar una còpia dels documents presentats junt amb la còpia de la sol·licitud.
3. Els pares, tutors o representants legals dels alumnes sol·licitants podran autoritzar el director del centre en què s'haja matriculat l'alumne, perquè este perceba l'ajuda a través del compte corrent del dit centre. Per a això, el centre omplirà, en l'espai reservat de la sol·licitud, el seu número de compte corrent, en el qual es realitzarà la transferència de l'ajuda. L'autorització es considerarà concedida amb la firma de la sol·licitud.
Quan la transferència es realitze en el compte corrent del centre docent on l'alumne es trobe matriculat, caldrà que el secretari del dit centre certifique que ha destinat l'import íntegre de les ajudes als beneficiaris destinataris d'estes, per a la finalitat establida en la present convocatòria, d'acord amb el model que es facilitarà.
La informació econòmica del pare i la mare dels sol·licitants la facilita l'Agència Estatal de l'administració Tributària a la Conselleria d'Educació per mitjans telemàtics, sense necessitat que els interessats hagen de presentar cap còpia o certificat de declaracions, sempre que el pare i la mare, o persona unida per anàloga relació l'autoritzen firmant l'imprés de sol·licitud.
Quan en les llistes provisionals la sol·licitud aparega a esmenar per incompliment d'obligacions tributàries, el sol·licitant haurà de presentar els documents següents:
- Qui haja presentat la declaració de la renda de 2007 en este període d'esmena, haurà d'aportar còpia segellada per l'Agència Estatal de l'administració Tributària d'esta declaració.
- Qui haja presentat una declaració de la renda de 2007 complementària, haurà d'aportar un certificat emés per l'Agència Estatal d'Administració Tributària.
Sext. Terminis de presentació de sol·licituds
Les sol·licituds i la documentació acreditativa pertinent que s'especifica en els apartats 5.1 i 5.2, han de presentar-se, a partir de l'endemà de la publicació en el DOCV de la present orde, en la secretaria del centre docent. Si això no és possible, en els llocs previstos en l'article 38 de la Llei 30/1992, de 26 de novembre (BOE del 27 de novembre), de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, atenent el següent:
a) Fase A
El termini de presentació de les sol·licituds finalitza el 30 de gener de 2009. En esta fase poden participar els alumnes que vagen a continuar els estudis corresponents a Educació Secundària Obligatòria, en centres públics o privats concertats, inclús aquells que prevegen traslladar-se de centre, dins de la Comunitat Valenciana.
b) Fase B
El termini de presentació de les sol·licituds finalitza el 23 de setembre de 2009. En esta fase només pot participar l'alumne que es matricule per primera vegada en un centre docent públic o privat concertat de la Comunitat Valenciana el curs 2009-2010 de primer a quart d'Educació Secundària Obligatòria i els alumnes de 4t curs d'Educació Secundària Obligatòria que hagen de repetir curs.
c) Fase C
Únicament amb caràcter extraordinari, per a resoldre situacions de necessitat econòmica dels alumnes que s'han incorporat als centres al llarg del curs escolar o d'aquells alumnes a qui els ha canviat, extraordinàriament, la situació econòmica familiar, s'obri la possibilitat de sol·licitar i de rebre l'ajuda de llibres a través de la fase C, des del dia 24 de setembre de 2009 fins al 28 de febrer de 2010, sempre que les disponibilitats econòmiques ho permeten. L'imprés de sol·licitud ha de ser el mateix i ha d'anar acompanyat d'una certificació del secretari del centre on es faça constar el motiu i el dia de la inscripció de l'alumne i un informe del director del centre o dels servicis socials de l'ajuntament, en el qual es faça constar la situació de necessitat econòmica. La transferència de l'ajuda es realitzarà en el compte corrent del centre i es notificarà al sol·licitant i al centre perquè en prenguen coneixement.
Sèptim. Enviament de les sol·licituds
a) Fase A
El consell escolar del centre, en reunió extraordinària, amb la reserva que siga necessària per a garantir el dret a la intimitat dels sol·licitants, d'acord amb el que establix la Llei Orgànica 15/1999, de 13 de desembre de Protecció de Dades de Caràcter Personal, BOE núm. 298, de 14 de desembre, i en Decret 96/1998, de 6 de juliol (DOCV núm. 3291, de 22 de juliol), del Consell, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, ha de comprovar la veracitat i l'exactitud de les dades de les sol·licituds segons la documentació acreditativa pertinent i acordar enviar la relació d'estes per mitjà de l'acta corresponent que serà firmada pel director del centre com a president del consell escolar.
Les situacions específiques en què es trobe el sol·licitant i que donen lloc a preferència en l'adjudicació de les ajudes, quedaran certificades amb la firma del president del consell escolar. Este podrà requerir dels sol·licitants els documents que acrediten les situacions específiques al·legades de les quals no tinga constància documental.
El centre actualitzarà en la seua base de dades totes les dades que hagen variat en relació a l'alumne.
El director del centre ha d'enviar a la direcció territorial d'Educació corresponent, abans del 6 de febrer de 2009, el certificat de l'acta del consell escolar on s'incloga la relació de peticionaris, acompanyada de totes les sol·licituds, els respectius CIF/NIF/NIE i el document emés per l'entitat bancària (codi compte client), presentats per aquells, i del disquet de sol·licitants d'ajudes.
b) Fase B
El consell escolar i el director del centre han de dur a terme, si és procedent, les mateixes actuacions que s'establixen en l'apartat anterior per a la fase A.
L'enviament de la documentació de l'esmentada fase a la direcció territorial d'Educació corresponent es realitzarà abans del 30 de setembre de 2009.
c) Fase C
El director del centre ha d'enviar a la direcció territorial corresponent les sol·licituds d'ajuda dels alumnes que puguen acollir-se a esta fase tot just siguen presentades en el centre junt amb els informes preceptius i d'acord amb el que establix el punt sèptim a) d'esta convocatòria.
Octau. Esmena i millora de la sol·licitud
1. Una vegada realitzat el procés de gestió informàtic de totes les sol·licituds d'ajudes de llibres presentades, es guardarà en una base de dades centralitzada en la Direcció General d'Ordenació i Centres Docents, es confeccionarà una llista provisional de sol·licituds admeses que reunixen tots els requisits i una altra de sol·licituds a esmenar errors o a aportar documentació, de forma diferenciada per a cada una de les fases A i B. Estes llistes provisionals hauran de ser exposades en els taulers d'anuncis de cada centre escolar participant per part del director del centre i també en la pàgina web de la Conselleria d'Educació:
http://www.edu.gva.es/ocd/areacd/val/abc/ajudesllibres.asp
2. Esmena de les sol·licituds i aportació de documents
En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades, a la vista de les llistes provisionals, podran esmenar les sol·licituds o presentar la documentació necessària en la secretaria del centre escolar en què estudie l'alumne, en el termini de 10 dies hàbils a comptar de l'endemà de la data d'exposició pública en el tauler d'anuncis del centre. Si no ho fa es considerarà que desistix de la seua petició. En este cas, la Direcció General d'Ordenació i Centres Docents declararà l'esmentat desistiment en la resolució de la convocatòria de cada una de les fases.
Nové. Resolució de la convocatòria
Una vegada esmenades les sol·licituds i aportada la documentació pertinent, la comissió avaluadora determinarà que esta és suficient i que no han de ser tinguts en compte altres fets, ni altres al·legacions i ni proves que les adduïdes per la persona interessada. Per tant, de conformitat amb l'article 24, punt 4, de la Llei General de Subvencions, la dita Comissió emetrà un informe al Servici de Títols, Beques i Ajudes a l'Estudi, que actuarà com a òrgan instructor del procediment.
L'esmentat Servici, vist l'informe de la Comissió Avaluadora, formularà la proposta de resolució al director general d'Ordenació i Centres Docents.
Les resolucions corresponents i les llistes definitives dels alumnes beneficiaris i no beneficiaris, que hauran de ser publicades en el Diari Oficial de la Comunitat Valenciana. Així mateix, les dites resolucions i les llistes definitives hauran de ser exposades en els taulers d'anuncis de cada centre escolar participant, en les direccions territorials d'Educació i en la pàgina web de la Conselleria d'Educació:
http://www.edu.gva.es/ocd/areacd/val/abc/ajudesllibres.asp.
El termini màxim per a resoldre i publicar les resolucions serà de 6 mesos, a comptar de l'endemà de la finalització del termini de presentació de les sol·licituds de les fases A, B i C, respectivament.
Per als alumnes de la fase C, i per a resoldre situacions extraordinàries de necessitat, el director general d'Ordenació i Centres Docents resoldrà, concedint o denegant, les sol·licituds d'esta fase, amb l'informe del director del centre o amb la documentació aportada junt amb la sol·licitud, i esta resolució es publicarà en el DOCV.
L'efecte que produirà el silenci administratiu, si transcorre el termini sense que es dicte i publique la resolució corresponent, serà desestimatori de la sol·licitud d'ajuda, sense perjuí de l'obligació legal de l'administració de resoldre, de conformitat amb l'article 44.1 de la Llei 30/1992, de 26 de novembre.
Deu. Modificació de la resolució
La Direcció General d'Ordenació i Centres Docents podrà modificar la resolució de les ajudes com a conseqüència de l'alteració de les condicions tingudes en compte per a la concessió de l'ajuda o per a corregir errors materials produïts en les sol·licituds de les persones interessades o en el procés de tramitació de la convocatòria, de conformitat amb l'article 17, lletra l) de la Llei General de Subvencions.
Onze. Obligacions dels beneficiaris
Els beneficiaris estan obligats a destinar l'ajuda concedida a la compra dels llibres de text del curs o nivell que hagen de realitzar durant el curs 2009-2010.
Dotze. Compatibilitats
Són compatibles les ajudes concedides per altres administracions públiques per a l'adquisició de llibres de text, d'acord amb l'article 19.2 i 3 de la Llei General de Subvencions, sempre que la suma no supere el cost dels llibres de text.
L'esmentada compatibilitat no serà aplicable en cas que s'entreguen els llibres de text de forma gratuïta a l'alumne per part d'entitats públiques o privades.
Quan els directors dels centres tinguen coneixement que l'ajuntament del seu municipi o qualsevol altra entitat pública o privada facilite, directament o indirectament, els llibres de text de forma gratuïta, hauran de comunicar-ho a la Conselleria d'Educació.
Tretze. Reintegrament de l'ajuda
Es reintegrarà la quantitat percebuda i s'exigirà l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb l'article 37 de la Llei 38/2003, de 17 de novembre, General de Subvencions, en els casos següents:
a) Quan es demostre que ha obtingut l'ajuda falsejant o ocultant les condicions exigides en esta convocatòria per a poder resultar beneficiari.
b) Quan la Inspecció Educativa emeta un informe sobre el fet que el beneficiari no haja complit l'obligació establida en l'apartat 11.
c) Quan s'hagen deixat de complir els requisits d'estudis establits en l'apartat 1 d'esta convocatòria.
d) Quan el beneficiari haja rebut gratuïtament els llibres de text.
El procediment de reintegrament de la quantitat indegudament percebuda l'iniciarà la Direcció General d'Ordenació i Centres Docents que notificarà a la persona interessada l'import que ha de ser tornat a la Generalitat, l'obligació que ha resultat incomplida i la motivació que justifica el reintegrament. Este procediment garantirà l'audiència a la persona interessada, abans de l'elaboració de la resolució definitiva, que també serà notificada a la persona interessada.
Catorze. Procediment de pagament de les ajudes
El procediment de pagament de les ajudes previst en la present orde es realitzarà al començament del curs 2009-2010, a través d'una transferència per l'import de l'ajuda al compte corrent que figure en l'imprés de sol·licitud de l'alumne que resulte beneficiari en la resolució corresponent.
ANNEX II
Programa de gratuïtat de llibres de text per a l'alumnat d'Educació Primària, escolaritzat en centres públics o en centres privats concertats de la Comunitat Valenciana per al curs 2009-2010: procediment de sol·licitud i expedició del bonollibre
Primer. Objecte
L'objecte d'este annex II és desenrotllar el programa de gratuïtat de llibres de text per a l'alumnat d'Educació Primària en el curs 2009-2010 a la Comunitat Valenciana, per mitjà de la concessió d'un bonollibre per a l'adquisició dels llibres de text.
Segon. Beneficiaris
Serà beneficiari del bonollibre, dins del programa de gratuïtat de llibres de text, en el curs 2009-2010, l'alumnat escolaritzat en centres públics i privats concertats de la Comunitat Valenciana que curse:
- Educació Primària.
- L'alumnat escolaritzat en centres específics d'Educació Especial i en aules específiques autoritzades d'Educació Especial.
- L'alumnat dels centres d'acció educativa singular (CAES).
Tercer. Sol·licituds de bonollibre per a l'adquisició de llibres de text
1. Per a participar en el programa de gratuïtat de llibres de text, els centres, abans del 3 de juliol de 2009, enviaran telemàticament a l'adreça informàtica següent:
http://www.edu.gva.es/ocd/areacd/val/abc/ajudesllibres.asp, els fitxers informàtics que continguen la relació de l'alumnat matriculat en el centre que cursarà de primer a sext curs d'Educació Primària en el curs escolar 2009-2010.
En el cas dels alumnes que repetisquen curs, el centre sol·licitarà el bonollibre només si s'ha produït un canvi de llibres de text.
2. La Conselleria d'Educació revisarà la informació rebuda dels centres per a poder conéixer les necessitats d'estos i la traslladarà a una base de dades preparada a este efecte, que haurà de reunir tots els requisits exigits per la normativa en vigor per a la protecció de dades de caràcter personal i, en concret, el que establix la Llei Orgànica 15/1999, de 13 de desembre, de Protecció de Dades de Caràcter Personal (BOE núm. 298, de 14 de desembre), i el Decret 96/1998, de 6 de juliol (DOCV núm. 3291, de 22 de juliol), del Consell, pel qual es regulen l'organització de la funció informàtica, la utilització dels sistemes d'informació i el registre de fitxers informatitzats en l'àmbit de l'administració de la Generalitat Valenciana.
3. Respecte a l'alumnat que s'escolaritze en el centre en el mes de setembre, es procedirà de la mateixa manera que amb la resta de l'alumnat ja matriculat. Els centres remetran les dades dels dits alumnes, amb anterioritat al dia 30 de setembre de 2009, a l'adreça informàtica indicada en el punt 1.
Quart. Centres docents que elaboren material escolar propi
D'acord amb l'article 120.2 i 3 de la Llei Orgànica 2/2006, els centres disposen d'autonomia per a elaborar, aprovar i executar un projecte educatiu, i les administracions educatives afavoriran l'autonomia dels centres perquè els seus recursos s'adeqüen als plans de treball que elaboren. Per consegüent, els centres interessats a elaborar el seu propi material per al desenrotllament curricular hauran d'actuar de la manera següent:
Igual que la resta dels centres, abans del 3 de juliol de 2009, enviaran telemàticament a l'adreça informàtica següent http://www.edu.gva.es/ocd/areacd/val/abc/ajudesllibres.asp, els fitxers informàtics que continguen la relació de l'alumnat matriculat en el centre que cursarà de primer a sext curs d'Educació Primària en el curs escolar 2009-2010, amb la indicació de «centres que elaboren material escolar propi». A més, han de remetre el model de certificat de centres que elaboren material escolar propi de l'annex II-A, degudament omplit, al Servici de Títols, Beques i Ajudes a l'Estudi de la Conselleria d'Educació.
El procediment que s'ha de seguir serà el següent:
1. Una vegada rebuda la sol·licitud, s'assignarà al centre una dotació econòmica per cada alumne matriculat que tinga cobertura en el programa de gratuïtat de llibres. La dotació econòmica que aprove la Conselleria d'Educació serà remesa al centre a l'inici del curs escolar 2009-2010.
2. La comissió econòmica del consell escolar del centre supervisarà la gestió econòmica de les dotacions rebudes de la Conselleria d'Educació per als gastos ocasionats pel material escolar i el consell escolar remetrà al Servici de Títols, Beques i Ajudes a l'Estudi, en el mes de maig de 2010, el model de certificat de l'annex II-B, donant conformitat que la dotació econòmica atorgada al centre ha complit els objectius previstos per a esta.
3. Els centres han de conservar els documents justificatius de l'aplicació dels fons rebuts, incloent-hi els documents electrònics, mentres poden ser objecte de les actuacions de comprovació i control; tot això d'acord amb el que establix la Llei 38/2003, de 17 de novembre, General de Subvencions (BOE núm. 276, de 18 de novembre).
4. Els alumnes d'estos centres no hauran d'abonar al centre cap import pels materials utilitzats pel centre per al desenrotllament curricular.
5. Els centres privats concertats que participen en esta convocatòria que elaboren material escolar propi hauran d'aportar entre els dies 1 i 15 de juliol de 2009, la documentació que acredite que estan al corrent en el compliment de les seues obligacions tributàries (amb l'Agència Tributària i amb la hisenda autonòmica valenciana) i enfront de la Seguretat Social per mitjà de certificació de les dites entitats. No serà necessari aportar estos certificats si s'autoritza la Conselleria d'Educació a reclamar-los directament, per a la qual cosa omplirà el document d'autorització segons el model de l'annex II-C.
Este requisit és indispensable per a la concessió i l'abonament de la dotació econòmica que li puga correspondre.
6. Els centres privats concertats han de presentar el model de declaració responsable, segons l'annex II-D i, la fitxa de manteniment de tercers, segons el model annex II-E.
7. L'ajuda econòmica per a l'elaboració dels materials per al desenrotllament del currículum serà incompatible amb la sol·licitud de bonollibre.
Quint. Centres d'Educació Especial Específica i centres amb aules específiques d'Educació Especial autoritzats
El programa de gratuïtat de llibres donarà cobertura a l'alumnat dels centres específics d'Educació Especial i a l'alumnat de les aules específiques d'Educació Especial autoritzades, en edats compreses entre els sis i els vint-i-un anys, en el curs escolar 2009-2010.
Els centres podran adquirir el material que, per les seues característiques específiques i singulars, requerisca este alumnat.
Estos centres seguiran el mateix procediment que l'establit en els punts 1, 2, 3, 4, 5 i 6 del punt quart.
L'ajuda econòmica per als alumnes d'Educació Especial o escolaritzats en aules específiques d'Educació Especial autoritzades serà incompatible amb la sol·licitud de bonollibre.
Els centres amb aules específiques d'Educació Especial que estiguen autoritzades, presentaran dos fitxers a l'adreça informàtica següent:
http://www.edu.gva.es/ocd/areacd/val/abc/ajudesllibres.asp.
Els alumnes d'adaptació curricular individualitzada participaran del bonollibre ordinari.
Un fitxer contindrà les dades de l'alumnat del centre escolaritzat en règim ordinari i s'enviarà segons el que establix l'apartat quint d'esta orde. En un altre fitxer amb les dades de l'alumnat escolaritzat en les aules específiques d'Educació Especial, s'enviarà segons el que disposa l'apartat sext.
Igual que la resta dels centres, l'enviament telemàtic dels fitxers es realitzarà, a l'adreça informàtica esmentada, abans del 3 de juliol de 2009, amb la indicació de «Centres d'Educació Especial o aules específiques d'Educació Especial».
Sext. Centres d'acció educativa singular
El present apartat donarà cobertura a l'alumnat que durant el curs 2009-2010, realitze els seus estudis en centres d'acció educativa singular (CAES), les necessitats de material escolar dels quals seran ateses, en els casos dels alumnes escolaritzats en centres públics, a través dels gastos de funcionament dels centres i, en el cas dels alumnes matriculats en els centres privats concertats, a través d'este procediment especial.
Estos centres seguiran el mateix procediment que l'establit en els punts 1, 2, 3, 4, 5 i 6 del punt quart.
L'ajuda econòmica per a l'alumnat de centres CAES serà incompatible amb la sol·licitud de bonollibre.
Sèptim. Incorporació d'alumnat al llarg del curs escolar
1. El centre enviarà, amb caràcter mensual, els fitxers informàtics amb les noves sol·licituds de bonollibre de l'alumnat que s'haja incorporat després del 30 de setembre de 2009, sempre que supose la necessitat d'adquisició de nous llibres de text i sempre que hi haja disponibilitats pressupostàries.
L'enviament s'efectuarà entre els dies 15 i 25 de cada mes, i es realitzarà a la adreça informàtica i d'acord amb el procediment mencionat en el punt tercer.1, perquè es puga procedir a incloure'l en la base de dades i l'entitat col·laboradora puga emetre els bonollibres als nous alumnes.
2. L'últim mes en què podran enviar-se sol·licituds és el mes de febrer de 2010, i l'últim dia per a remetre els fitxers serà el 28 de febrer de 2010.
Octau. Procediment per a l'adquisició dels llibres de text
1. La Conselleria d'Educació contractarà la gestió de la subvenció amb una empresa privada, que serà seleccionada per mitjà d'un procediment sotmés als principis de publicitat, concurrència, igualtat i no-discriminació, de conformitat amb la llei de contractes en vigor, que tindrà la consideració d'entitat col·laboradora i reunirà els requisits que establixen els articles 12 i 13 de la Llei General de Subvencions, i complirà totes les obligacions de l'article 15 de l'esmentada llei.
L'esmentada empresa realitzarà els treballs d'emissió dels bonollibres, distribució d'estos als centres, recepció de nota d'entrega de les llibreries i entitats autoritzades per a la venda de llibres que hagen acceptat participar en el programa, acompanyades dels bonollibres corresponents, comprovació d'estos i posterior pagament als establiments comercials i entitats autoritzades.
2. A fi que l'entitat col·laboradora puga realitzar els treballs encomanats, la Conselleria d'Educació facilitarà a esta, en suport informàtic, el fitxer de dades de l'alumnat a qui cal entregar el bonollibre perquè procedisca a personalitzar-lo.
L'entitat col·laboradora haurà de complir amb el que establix la normativa vigent en matèria de protecció de dades de caràcter personal, en particular l'article 12 de la Llei Orgànica 15/1999, de 13 de desembre, de Protecció de Dades de Caràcter Personal, el Reial Decret 994/1999, d'11 de juny, pel qual s'aprova el Reglament de Mesures de Seguretat (especialment adoptarà les mesures previstes en l'article 4),així com el que establixen les disposicions de desplegament de la normativa anterior que es troben en vigor durant la vigència del contracte.
3. Entre el dia 1 i el 4 de setembre de 2009, l'entitat col·laboradora distribuirà els bonollibres als centres. En eixos dies, el director del centre comprovarà que rep la totalitat dels bonollibres sol·licitats. Qualsevol incidència que puga produir-s'hi haurà de resoldre's abans del dia 12 de setembre, data en què necessàriament s'haurà distribuït el total dels bonollibres als seus centres.
4. Els centres entregaran els bonollibres als pares o tutors, que firmaran el rebut corresponent. El termini de validesa del bonollibre serà de 30 dies des de la data d'emissió. Transcorregut este termini, sense que el bonollibre haja sigut arreplegat pels pares dels alumnes, els seus tutors o representants legals, el centre el tornarà a l'entitat col·laboradora, sense que puga sol·licitar-se un nou bonollibre a l'alumne que li haja caducat per este motiu. En cas que els pares no puguen arreplegar el bonollibre, podran autoritzar algun membre de l'equip directiu del centre perquè este el canvie.
5. Una vegada que el centre haja entregat el bonollibre als seus titulars, pares o representants legals, estos hauran de canviar-lo, abans de la data de caducitat, pels llibres de text corresponents al nivell d'ensenyança en què l'alumne estiga matriculat en el curs 2009-2010, en les llibreries i la resta d'establiments autoritzats per a la venda de llibres i que estiguen associats a l'entitat col·laboradora. Si el bonollibre caduca sense haver sigut canviat, no se'n podrà sol·licitar un de nou. Tampoc es podrà sol·licitar un nou bonollibre quan, una vegada entregat als seus titulars, pares o representants legals, siga causa de pèrdua o qualsevol altra situació que impedira el canvi d'este.
Nové. Alumnat que es trasllada de centre
A cada alumne li correspon percebre un bonollibre per curs escolar, per la qual cosa en aquells casos en què un alumne que ha sigut beneficiari del bonollibre es trasllade de centre durant el curs escolar 2009-2010, podrà utilitzar el mateix bo en l'altre centre, i no tindrà dret a sol·licitar un nou bonollibre.
Deu. Compatibilitats
1. Són compatibles les ajudes concedides per altres administracions públiques per a l'adquisició de llibres de text, d'acord amb l'article 19.2 i 3 de la Llei General de Subvencions, sempre que la suma no supere el cost dels llibres de text.
L'esmentada compatibilitat no serà aplicable en cas que els ajuntaments o qualsevol altra entitat pública o privada entregue els llibres de text de manera gratuïta a l'alumne directament o indirectament a través de l'ús de la biblioteca d'aula.
2. Quan els directors dels centres tinguen coneixement que l'ajuntament del seu municipi, o qualsevol altra entitat pública o privada facilite, directament o indirectament, els llibres de text de manera gratuïta, hauran de comunicar-ho a la Conselleria d'Educació.
Onze. Procediment de pagament
1. Les llibreries i entitats autoritzades per a la venda de llibres, que estiguen associades a la xarxa de l'entitat col·laboradora, enviaran a esta una nota d'entrega en la qual s'indique que han sigut facturats o entregades notes de compra per l'import corresponent als bonollibres que s'acompanyen per a la seua deguda justificació. En l'esmentada nota d'entrega ha de constar el nom de l'establiment o entitat autoritzada, el NIF o CIF d'este, la data, el nombre de bonollibres canviats i el seu import total.
2. L'entitat col·laboradora es farà càrrec de les notes d'entrega i dels bonollibres canviats i la Conselleria d'Educació realitzarà els pagaments a l'empresa col·laboradora a mesura que esta justifique els abonaments realitzats a les llibreries o entitats autoritzades per a la venda de llibres, tal com preveu l'article 34, de la Llei General de Subvencions.
La justificació es realitzarà per mitjà d'un certificat de l'entitat col·laboradora que estarà acompanyat de les notes d'entrega de les llibreries, amb els bonollibres corresponents a cada una d'estes i els comprovants de pagament realitzats per l'entitat col·laboradora. Així mateix, l'esmentada informació haurà de remetre's en suport informàtic, segons el format que indique la Conselleria d'Educació.
Dotze. Comissió de Seguiment i Avaluació
1. Es constituirà una comissió de seguiment i d'avaluació del programa de gratuïtat de llibres de text que supervisarà i avaluarà el funcionament del programa. Esta comissió es reunirà, almenys, una vegada en el curs escolar.
2. La comissió estarà constituïda pels membres següents:
- La cap del Servici de Títols, Beques i Ajudes a l'Estudi, a qui correspondrà la presidència.
- Dos inspectors d'Educació designats per la Secretaria Autonòmica d'Educació.
- Un representant de les associacions de pares i mares d'alumnes, que forme part de la Mesa de pares i que siga proposat per la dita mesa.
- Un representant de les associacions d'alumnes, que forme part de la Mesa d'alumnes i que siga proposat per la dita mesa.
- Els caps de la Secció de Centres de les direccions territorials d'Educació.
- El cap de Secció de Beques i Ajudes a l'Estudi, que exercirà les funcions de secretari.
En cas d'absència del president o del secretari, serà substituït per un funcionari del Servici de Títols, Beques i Ajudes a l'Estudi. En cas d'absència d'algun cap de Secció de Centres de les direccions territorials d'Educació, podrà ser substituït per la persona que designe el director territorial corresponent.